b'\n_START_ARTICLE_\nStatybin\xc4\x97s atliekos\n_START_PARAGRAPH_\nStatybin\xc4\x97s atliekos \xe2\x80\x93 tai statybos ir griovimo metu susidaran\xc4\x8dios \xc4\xafvairi\xc5\xb3 statybini\xc5\xb3 med\xc5\xbeiag\xc5\xb3 atliekos: betonas, plytos, mineralin\xc4\x97, akmens ir stiklo vata, gipso ir izoliacin\xc4\x97s med\xc5\xbeiagos, ruberoidas, plastikas, stiklas, pakuo\xc4\x8di\xc5\xb3 popierius ir kartonas, sukiet\xc4\x97j\xc4\x99 da\xc5\xbeai ir lakai, jais dengti pavir\xc5\xa1iai, keramikos gaminiai, \xc5\xa1iferis, put\xc5\xb3 polistirolas, statybiniai blokeliai, linoleumas ir kitos grind\xc5\xb3 dangos, medienos gamini\xc5\xb3 dalys, nam\xc5\xb3 \xc5\xabkio santechnikos \xc4\xafrenginiai (vonios, kriaukl\xc4\x97s, praustuvai ir kt.)._NEWLINE_Lietuvoje galioja LR aplinkos ministerijos 2006 m. gruod\xc5\xbeio 29 d. Nr. D1-637 nutarimu patvirtintos \xe2\x80\x9eStatybini\xc5\xb3 atliek\xc5\xb3 tvarkymo taisykl\xc4\x97s\xe2\x80\x9c.\n_START_SECTION_\nSmulkios atliekos\n_START_PARAGRAPH_\nStatybin\xc4\x97s atliekos, susidaran\xc4\x8dios atliekant smulkius patalp\xc5\xb3 statybos (griovimo) ar remonto darbus, kuriems vykdyti teis\xc4\x97s akt\xc5\xb3 nustatyta tvarka n\xc4\x97ra privalomas statybos leidimas ar ra\xc5\xa1ytinis pritarimas statinio projektui, paprastai atsiduria bendrame komunalini\xc5\xb3 atliek\xc5\xb3 sraute. Tokias atliekas draud\xc5\xbeiama mesti \xc4\xaf mi\xc5\xa1ri\xc5\xb3 komunalini\xc5\xb3 ar pakuo\xc4\x8di\xc5\xb3 atliek\xc5\xb3 konteinerius ar palikti \xc5\xa1alia j\xc5\xb3. \xc5\xa0ios atliekos turi b\xc5\xabti pristatomos \xc4\xaf ddideli\xc5\xb3 gabarit\xc5\xb3 atliek\xc5\xb3 surinkimo aik\xc5\xa1teles.\n_START_SECTION_\nVidutin\xc4\x97s ir stambios atliekos\n_START_PARAGRAPH_\nVidutini\xc5\xb3 ir stambi\xc5\xb3 \xc4\xafmoni\xc5\xb3 statybines ir griovimo atliekas, kurios susidaro statant, rekonstruojant, remontuojant ar griaunant statinius, kai tokiems darbams reikalingas statybos leidimas ar ra\xc5\xa1ytinis pritarimas statinio projektui, tvarko atliek\xc5\xb3 tvarkytojai, nustatyta tvarka turintys teis\xc4\x99 teikti toki\xc5\xb3 atliek\xc5\xb3 tvarkymo paslaugas, vadovaujantis Lietuvos Respublikos aplinkos ministro \xc4\xafsakymu patvirtintomis Statybini\xc5\xb3 atliek\xc5\xb3 tvarkymo taisykl\xc4\x97mis, pagal individualias sutartis. Tokiais atvejais privaloma sudaryti sutart\xc4\xaf su statybines atliekas renkan\xc4\x8dia \xc4\xafmone, kuri u\xc5\xbe nustatyt\xc4\x85 mokest\xc4\xaf \xc5\xa1ias atliekas pristato \xc4\xaf regionin\xc4\xaf s\xc4\x85vartyn\xc4\x85. Atliek\xc5\xb3 savininkas gali ir pats pristatyti statybines atliekas \xc4\xaf s\xc4\x85vartyn\xc4\x85, sumok\xc4\x97damas nustatyt\xc4\x85 mokest\xc4\xaf.\n_START_SECTION_\nPavojingos atliekos\n_START_PARAGRAPH_\nStatybin\xc4\x97s ir griovimo atliekos, u\xc5\xbeter\xc5\xa1tos pavojingomis atliekomis, pvz. \xc5\xa1iferis ar kitos asbesto turin\xc4\x8dios atliekos, privalo b\xc5\xabti atskirtos nuo kit\xc5\xb3 komunalini\xc5\xb3 atliek\xc5\xb3 j\xc5\xb3 susidarymo vietoje, sud\xc4\x97tos \xc4\xaf patvarius mai\xc5\xa1us ar d\xc4\x97\xc5\xbees. Jos priimamos regioniniame s\xc4\x85vartyne u\xc5\xbe nustatyt\xc4\x85 mokest\xc4\xaf.'